和子瞻自徐移湖將過宋都途中見寄五首  其二
作者：蘇轍
朝代：宋

paragraphs: 我昔去彭城，明日河流至。
不見五斗泥，但見三竿水。
驚風鬰飆怒，跳沫高睥睨。
瀲灧三月餘，浮沉一朝事。
分將食魚鱉，何暇顧鄰里。
悲傷念遺黎，指顧出完壘。
繚堞對連山，黄樓麗清泗。
功成始逾歲，脫去如一屣。
空使西楚氓，欲語先垂涕。